TIEDOTE

7.7.2023 kello 14.01
Julkaisuvapaa heti

**Kipuun asti rehellistä lähetyshistoriaa – Kutsumus julkaistaan Kansanlähetyspäivillä perjantaina 7.7.**

Kutsumus on teos, joka tuo lukijoiden ulottuville aiemmin tallentamatonta lähetyshistoriaa seitsemältä vuosikymmeneltä. Kirjan kirjoittanut **Danielle Miettinen** kiittää Kansanlähetystä ja haastattelemiaan lähetystyöntekijöitä rohkeudesta käsitellä menneisyytensä kipukohtia.

”Koin kirjaa kirjoittaessani, että Jumalan armo on kirkas juuri siellä, missä ihminen ei enää jaksa eikä pysty luomaan itsestään toivomaansa kuvaa”, Miettinen toteaa.

Kutsumus - Kahdeksan tarinaa neljältä mantereelta -kirjan julkistamisjuhlaa vietetään perjantaina 7. heinäkuuta kello 17.30 alkavassa tilaisuudessa. Sitä voi seurata myös [KL-mediasta](https://www.klmedia.fi/) ja [Youtubesta](https://www.youtube.com/playlist?list=PL2_W3aaKw-SVqKAPUQ4JJOQd5ijwgstEQ). Mukana on kirjailijan lisäksi teoksessa haastateltuja lähetystyöntekijöitä. Heidän tarinansa näyttävät, millaiset tekijät synnyttävät kutsun lähetystyöhön ja miten kutsumus muokkaa minuutta. Entä kuka auttaa, kun tulee kriisi ja voimat loppuvat? Mistä rakentuu raamattukuriirin uusi identiteetti, kun rautaesirippu repeää? Kuka ottaa kopin, kun väsähtäneen raamatunkääntäjän tekee mieli kävellä rekan alle?

**Muutoksentekijöitä muuttuvaan maailmaan**

Kansanlähetyksen lähetysjohtaja **Daniel Nummela** pitää kirjaa antoisana ikkunana maisemaan, jossa Suomen Ev.lut. Kansanlähetys on toteuttanut Jeesuksen antamaa lähetyskäskyä 55 vuoden ajan.

”Olemme koonneet teokseen myös uusia tilastoja. Toivomme, että ne auttavat ymmärtämään työmme laajuuden ja lähetystyöhön liittyvän jatkuvan muutoksen”, Nummela sanoo.

Hän muistuttaa, että Jeesuksen antama lähetyskäsky on vielä kesken. ”Tämän kirjan tavoitteena on kiittää ja rohkaista niitä, jotka ovat jo pitkään olleet mukana. Rukoilemme myös, että näiden sivujen äärellä monet uudet ihmiset innostuisivat mukaan suureen tehtävään julistaa evankeliumia kotipihalta maailmaan ääriin saakka.”

Kirjan on julkaissut Kustannusosakeyhtiö Uusi Tie. Se on juuri saapunut kirjapainosta ja sitä on myynnissä Kansanlähetyspäivien kirjateltassa. Kirjaa voi tilata sähköpostitse osoitteella tilauspalvelu@uusitie.com ja sitä tulee myöhemmin myyntiin nettikirjakauppa.com-sivustolle.

\*\*\*

**Info:**

Lisätietoja: viestintäjohtaja Sanna Myllärinen, sanna.myllarinen@sekl.fi, p. 041 546 3046

Danielle Miettisellä on valmis kirja toimitettavaksi medialle sähköisesti.

Hän antaa myös lisätietoja: danielle.miettinen@gmail.com, p. 050 518 7588

Hinta 30 €/kpl tai 100 €/4 kpl. Kirjan voi valita myös Uuden tien tilaajalahjana.